#### ΠΑΝΕΠΙΣΤΗΜΙΟ ΘΕΣΣΑΛΙΑΣ

####  ΠΡΟΚΗΡΥΞΗ

####  πλήρωσης θέσεων καθηγητών

**ΠΟΛΥΤΕΧΝΙΚΗ ΣΧΟΛΗ**

**ΤΜΗΜΑ ΑΡΧΙΤΕΚΤΟΝΩΝ ΜΗΧΑΝΙΚΩΝ,** *Πεδίον του Άρεως, 38334 Βόλος, τηλ. 2421074263, FAX 2421074238, e-mail:* *g-arch@arch.uth.gr**, Αρμόδια κ. Κόνιαρη Σοφία.*

1. Μια (1) θέση καθηγητή στη βαθμίδα του **Καθηγητή πρώτης βαθμίδας** με γνωστικό αντικείμενο **«Αρχιτεκτονικός Σχεδιασμός: Σύγχρονα Μεθοδολογικά Εργαλεία»** (Αρ. Πρωτ.: 9046/20/ΓΠ/15-05-2020, ΦΕΚ 1182/27-07-2020/τ.Γ΄, **ΑΔΑ:** Ψ7ΓΣ469Β7Ξ-ΤΑ0).

Κωδικός Ανάρτησης «**ΑΠΕΛΛΑ**»: **APP17405**

**Περιγραφή Θέσης**: Το αντικείμενο της υπό πλήρωσης θέσης εστιάζει σε μεθόδους αρχιτεκτονικής σύνθεσης που συνδέονται με τη διερεύνηση, την ανάπτυξη και την εφαρμογή νέων εργαλείων σχεδιασμού, όπως αυτά ανταποκρίνονται στους σύγχρονους ανακαθορισμούς του πεδίου της αρχιτεκτονικής γνώσης, θεωρίας και πρακτικής. Εστιάζει ειδικότερα στα πρωτόκολλα μορφοποιητικής σε αναφορά με τις θεωρίες μετασχηματισμού της επιφάνειας στην αρχιτεκτονική της πτύχωσης, στις γενεαλογίες εξελικτικών προτύπων αρχέτυπων δομών, στα εννοιολογικά, περιγραφικά και ερμηνευτικά μοντέλα της κοινωνικής διάδρασης στο δημόσιο χώρο, στην παραγωγή σχεσιακών αντικειμένων ως αναθεωρητική στρατηγική συμμετοχικού σχεδιασμού. Δίνεται έμφαση στην υποστήριξη της σχεδιαστικής έρευνας με εφαρμογές της σε εφήμερες χωρικές εγκαταστάσεις, σε κατασκευές μικρής κλίμακας, στη δημιουργία νέας αρχιτεκτονικής σε υφιστάμενα κελύφη καθώς και στην ανάπλαση και τον εξοπλισμό του αστικού χώρου.

Η προθεσμία υποβολής υποψηφιοτήτων και δικαιολογητικών λήγει στις **29-09-2020.**

Καλούνται οι ενδιαφερόμενοι να υποβάλουν ηλεκτρονικά την αίτηση υποψηφιότητας μέσω του ηλεκτρονικού συστήματος ΑΠΕΛΛΑ (http://apella.minedu.gov.gr) μέσα σε αποκλειστική προθεσμία δύο (2) μηνών από την ημερομηνία του εγγράφου της ανακοίνωσης της δημοσίευσης της Προκήρυξης αυτής στον Ημερήσιο Τύπο μαζί με όλα τα αναγκαία για την κρίση δικαιολογητικά.

 **Μαζί με την αίτηση πρέπει να υποβάλουν:**

1. Αντίγραφο δελτίου αστυνομικής ταυτότητας ή διαβατηρίου.
2. Αντίγραφο των πτυχίων και των τίτλων σπουδών τους. Αν οι τίτλοι σπουδών έχουν χορηγηθεί από Α.Ε.Ι. εξωτερικού θα πρέπει να υποβληθούν και οι σχετικές βεβαιώσεις ισοτιμίας από τον ΔΟΑΤΑΠ ή αντίγραφο της αίτησης για αναγνώριση της ισοτιμίας.
3. Βιογραφικό σημείωμα.
4. Αναλυτικό Υπόμνημα για τα υποβαλλόμενα πρωτότυπα επιστημονικά δημοσιεύματα.
5. Διδακτορική Διατριβή και άλλα επιστημονικά δημοσιεύματα.

Η ως άνω αίτηση υποψηφιότητας και τα απαιτούμενα δικαιολογητικά υποβάλλονται αποκλειστικά και μόνο ηλεκτρονικά στο πληροφοριακό σύστημα ΑΠΕΛΛΑ. Η μη υποβολή της κατά τα ανωτέρω αίτησης εντός της ταχθείσης από την προκήρυξη προθεσμίας συνιστά λόγο απαραδέκτου της αίτησης.

Ο υποψήφιος που θα επιλεγεί για τη συγκεκριμένη θέση υποχρεούται να καταθέσει:

* Πιστοποίηση Υγείας για διορισμό, με προσκόμιση σχετικών ιατρικών πιστοποιητικών κατόπιν παραπεμπτικού εγγράφου της υπηρεσίας του Πανεπιστημίου που θα προβεί στην έκδοση της τελικής πράξης διορισμού.
* Το πιστοποιητικό γέννησης θα αναζητηθεί αυτεπαγγέλτως από την υπηρεσία που θα προβεί στην έκδοση της τελικής πράξης διορισμού. Προκειμένου για πολίτες κρατών-μελών της Ευρωπαϊκής Ένωσης, υποβάλλεται πιστοποιητικό της αρμόδιας αρχής του κράτους την ιθαγένεια του οποίου έχει ο υποψήφιος.
* Το αντίγραφο Ποινικού Μητρώου δικαστικής χρήσης και το πιστοποιητικό στρατολογικής κατάστασης τύπου Α΄ θα αναζητηθούν αυτεπαγγέλτως από την υπηρεσία που θα προβεί στην έκδοση της τελικής πράξης διορισμού.

 Με Υπεύθυνη Δήλωση του Ν. 1599/1986, οι υποψήφιοι δεσμεύονται ότι θα έχουν εκπληρώσει τις στρατιωτικές τους υποχρεώσεις ή θα έχουν απαλλαγεί νόμιμα από αυτές πριν την έκδοση της Πρυτανικής Πράξης διορισμού τους. Το κώλυμα της μη εκπλήρωσης των στρατιωτικών υποχρεώσεων δεν ισχύει για πολίτες κράτους-μέλους της Ευρωπαϊκής Ένωσης, στο οποίο δεν προβλέπεται όμοιο κώλυμα διορισμού.

 Οι ανωτέρω πολίτες οφείλουν να υποβάλουν, εκτός των πιο πάνω δικαιολογητικών και πτυχίο ή μεταπτυχιακό τίτλο σπουδών Ελληνικού A.E.I., ή απολυτήριο Ελληνικού Λυκείου ή εξαταξίου Γυμνασίου ή πιστοποιητικό ελληνομάθειας Γ1΄ επιπέδου από το Κέντρο Ελληνικής Γλώσσας, από το οποίο θα αποδεικνύεται η πλήρης γνώση και άνετη χρήση της Ελληνικής γλώσσας.

Η προκαλούμενη δαπάνη της οποίας το ύψος δεν μπορεί να προσδιοριστεί θα βαρύνει τον προϋπολογισμό του Υπουργείου Παιδείας, Έρευνας και Θρησκευμάτων (ειδ. Φορέα 19-250 ΚΑΕ 0251).

  Ο ΠΡΥΤΑΝΗΣ

 Καθηγητής ΖΗΣΗΣ ΜΑΜΟΥΡΗΣ